Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni - Strateġija Ewropea għar-Riċerka tal-Baħar u dik Marittima : qafas koerenti ta' Żona Ewropea ta' Riċerka b'appoġġ ta' użu sostenibbli tal-oċeani u l-ibħra /* KUMM/2008/0534 finali */





[pic] | KUMMISSJONI TAL-KOMUNITAJIET EWROPEJ | Brussel 3.9.2008 KUMM(2008) 534 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Strateġija Ewropea għar-Riċerka tal-Baħar u dik Marittima Qafas koerenti ta' Żona Ewropea ta' Riċerka b'appoġġ ta' użu sostenibbli tal-oċeani u l-ibħra 1. L-INTRODUZZJONI L-ambjent tal-baħar jirrappreżenta żewġ terzi tal-pjaneta tagħna u joffri potenzjal enormi għall-benesseri taċ-ċittadini, b'riżorsi estensivi li jiffurmaw il-bażi għal bosta attivitajiet ekonomiċi. Ir-reġjuni marittimi tal-UE jgħoddu għal madwar 40 % tal-PGD tagħha u l-ekonomija marittima għal 3 sa 5 % ( ara l-Kaxxa 1 ). Minkejja dan, fil-kuntest tal-kummerċ globali u l-kompetizzjoni ikbar, l-attivitajiet tal-bniedem qegħdin jitfgħu pressjoni ambjentali li qiegħda thedded l-ekoloġija tal-baħar u l-attività marittima sotsennibbli. B'mod partikolari, jekk ma tiġix indirizzata kif suppost, id-domanda dejjem tikber għat-trasport marittimu, it-turiżmu, l-iżvilupp kostali, is-sajd u l-akwakultura, is-sikurezza, is-sorveljanza u l-bqija tista' tkun ta' theddida ewlenija għall-ambjent marittimu u l-bijodiversità. Ix-xjenza u t-teknoloġija jipprovdu waħda mis-soluzzjonijiet għar-rikonċiljazzjoni ta' tkabbir ekonomiku sostenibbli f'attivitajiet ibbażati fuq il-baħar mal-preservazzjoni ambjentali. F'suq globali miftuħ, il-kompetittività ta' ekonomiji avvanzati bħalma hija dik tal-UE titnissel mill-kapaċità tagħhom li joħolqu prodotti u servizzi ta' valur miżjud għoli, u li jkunu bbażati fuq l-għerf. Għalhekk, l-isforzi ta' Riċerka Teknoloġija u Żvilupp (RTŻ) jeħtieġu jżidu l-effiċjenza ekoloġika tagħhom u joffru soluzzjonijiet sabiex jegħlbu l-użu insostenibbli tar-riżorsi. Bħalissa għaddejjin numru kbir ta' attivitajiet ta' riċerka tal-baħar u dik marittima fl-UE; dawn l-isforzi jeħtieġu jiġu kkoordinati fl-aktar mod effiċjenti. L-għerf u l-innovazzjoni relatati mal-qasam marittimu jirrikjedu strateġija integrata sabiex jamministraw il-kumplessità. Riċerka Ewropea integrata u dinamika hija essenzjali sabiex issolvi l-kwistjonijiet kumplessi u sabiex issib soluzzjonijiet koerenti għall-użu tal-potenzjal ekonomiku kollu tal-ibħra fi ħdan strateġija bbażata fuq ekosistema. F'dan ir-rigward, fl-għanijiet strateġiċi tagħha (2005-2009) il-Kummissjoni għarfet: "… il-ħtieġa partikolari għal politika marittima komprensiva mmirata lejn l-iżvilupp ta' ekonomija marittima prospera, f'mod sostenibbli mil-lat ambjentali. Politika bħal din għandha tkun appoġġjata minn eċċellenza fir-riċerka xjentifika, it-teknoloġija u l-innovazzjoni tal-baħar." B'din id-dikjarazzjoni, il-Kummissjoni enfasizzat il-ħtieġa li tippromwovi l- eċċellenza fir-riċerka tal-baħar u l-iżvilupp tat-teknoloġija skont l-istrateġiji ta' Göteborg[1] u ta' Liżbona[2]. Tmien snin wara li tnediet, il-proposta għat-twaqqif taż- Żona Ewropea tar-Riċerka (ŻER)[3] baqgħet il-viżjoni ewlenija ta' gwida għall-kisba ta' sistema Ewropea ta' Riċerka perfezzjonata u effiċjenti. Hija pilastru ċentrali tal-"Istrateġija tal-Liżbona" tal-UE għat-tkabbir ekonomiku u l-impjieg ibbażati fuq il-prinċipju ta' kisba ta' "ekonomija u soċjetà bbażata fuq l-għerf". Fl-2007, il-Kummissjoni Ewropea ppubblikat Green Paper dwar iż-ŻER[4] li analizzat il-progress li twettaq s'issa. Din wasslet għal konsultazzjoni pubblika, u warajha fl-2008 qed jitniedu inizjattivi ġodda sabiex jagħtu spinta ulterjuri għaż-ŻER. Dawn jinkludu ħames inizjattivi ġodda dwar żoni speċifiċi taż-ŻER u governanza msaħħa ta' "kollaborazzjoni bi sħab" skont dak li huwa magħruf bħala l-Proċess ta' Ljubljana[5]. L-Istrateġija Ewropea proposta għar-Riċerka tal-Baħar u dik Marittima hija konsistenti mal-iżvilupp usa' tal-politika taż-ŻER u tifforma parti minnha. Hija għandha rwol fundamentali xi twettaq fil-politika Ewropea ta' riċerka, minħabba li tirrappreżenta wieħed mill-ewwel tentattivi biex tinħoloq kompletament ŻER fi ħdan settur tar-riċerka, fi proċess mibdi f'Galway[6]. B'reazzjoni għall-Green Paper dwar Politika Marittima tal-UE f'Ġunju 2006 u l-konsultazzjoni sussegwenti, intbagħtu bosta kontributi sostanzjali mill-komunitajiet xjentifiċi u minn partijiet interessati oħra li sejħu għal spinta ġdida għar-riċerka tal-baħar u dik marittima tal-UE. Dan ġie rinfurzat bil-Konferenza ta' Bremen organizzata mill-Presidenza Ġermaniża f'April 2007 u bid-dikjarazzjoni maħruġa mill-komunità xjentifika marittima fil-konferenza EurOCEAN 2007 f'Aberdeen f'Ġunju 2007[7]. Id-Dikjarazzjoni ta' Aberdeen appellat lill-Kummissjoni biex fl-2008 tniedi Strateġija Ewropea integrata għar-Riċerka tal-Baħar u dik Marittima u biex tistabbilixxi proċess kostanti biex jissorvelja l-implimentazzjoni u l-attwazzjoni tagħha fi ħdan il-kuntest ta' politika Ewropea marittima. Fil- "Komunikazzjoni dwar politika marittima integrata" tagħha ta' Ottubru 2007 għall-UE[8], il-Kummissjoni riaffermat l-għan ċentrali tagħha li jinħolqu kundizzjonijiet ideali għat-tkabbir tas-setturi marittimi u r-reġjuni ta' mal-kosta, filwqat li jiġi żgurat li l-għanijiet tal-leġiżlazzjoni ambjentali tal-UE - u b'mod partikolari dawk tad-Direttiva tal-Qafas tal-Istarteġija Marittima[9] - jintlaħqu. Wara l-komunikazzjoni tal-politika marittima, sar qbil dwar Pjan ta' Azzjoni. Il-Pjan ħabbar l-iżvilupp ta' Strateġija Ewropea għar-Riċerka tal-Baħar u dik Marittima (is-suġġett ta' din il-komunikazzjoni), b'konsultazzjoni mal-Istati Membri u l-partijiet interessati, li għandhom jappoġġjaw l-infrastruttura, l-edukazzjoni, il-bini tal-kapaċitajiet u strateġija interdixxiplinarja ġdida[10]. Il-mira tal-istrateġija hija li tipproponi l-mezzi sabiex tinħoloq integrazzjoni aqwa bejn ir-riċerka tal-baħar u dik marittima. Filwaqt li tingħaraf l-importanza li jissegwew l-isforzi fi ħdan id-dixxiplini differenti ta' riċerka tal-baħar u dik marittima (pereżempju magni tal-baħar li jniġġsu inqas u li jkunu aktar effiċjenti, diżinn aħjar tal-bastimenti, l-aktar loġistika vantaġġjuża għal flussi tat-traffiku, sigurtà u sikurezza tal-attivitajiet marittimi, id-dehra tal-industrija tal-merkanzija, eċċ), il-konċentrazzjoni se tkun fuq it-titjib tal-interazzjonijiet bejn ir-riċerka tal-baħar u dik marittima iktar milli fuq l-indirizzar speċifiku tas-setturi stabbiliti sewwa tar-riċerka. Il-kaxxa 1 – L-ekonomija marittima (Fatti u ċifri marittimi - Il-Green Paper - Lejn Politika Marittima futura għall-Unjoni) L-ekonomija marittima hija tassew diversifikata u l-kwistjonijiet relatati ta' spiss ikunu f'kunflitt: - It-Trasport marittimu (90 % tal-kummerċ estern u 40 % tal-kummerċ intern tal-UE huwa bil-baħar; il-portijiet Ewropej li jammontaw għal aktar minn 1 200 jospitaw 3.5 biljun tunnellata u 350 miljun passiġġier kull sena) - Il-Bini ta' bastimenti (tarzni u fornituri ta' tagħmir marittimu jipprovdu 0.8 miljun post tax-xogħol diretti u indiretti ta' livell għoli u jirrappreżentaw fatturat ta' € 90 biljun; L-Ewropa hija fuq quddiem nett fid-dinja fil-produzzjoni ta' bastimenti sofistikati ħafna bħalma huma ferries u bastimenti għall-kruċjieri). - L-enerġija (l-ibħra u l-oċeani joffru riżors mhux utilizzat għall-użu ta' enerġiji alternattivi bħalma huma enerġija marea u dik mill-mewġ u impjanti ta' turbini tar-riħ lil hinn mix-xtut u tirrappreżenta € 121 miljun fl-2005). - Is-sajd u l-akwakultura (0.5 miljun impjieg; 0.3 % tal-PGD tal-UE li jammonta għal madwar € 20 biljun fis-sena; l-akwakultura tirrappreżenta 19 % tal-produzzjonit totali tas-sajd tal-Unjoni). - It-turiżmu u ż-żoni kostali (it-turiżmu marittimu jirrappreżenta madwar 3 miljun impjieg, fatturat ta' € 72 biljun fl-2005). - Ir-riżorsi ġodda u l-bijoteknoloġija blu (settur emerġenti bi tkabbir imbassar ta' 10 % fis-sena u b'suq globali ta' € 2.4 biljun). 2. L-ISTRATEġIJA L-istrateġija se tipproponi miżuri u mekkaniżmi konkreti sabiex ittejjeb l-effiċjenza u l-eċċellenza tar-riċerka tal-baħar u dik marittima sabiex tindirizza l-isfidi u l-opportunitajiet ippreżentati mill-oċeani u l-ibħra. Strateġija purament settorjali u tematika għar-riċerka ma għadhiex biżżejjed. Ir-riċerka tal-UE jista' jkollha rwol fit-trawwim ta' sforzi konġunti bejn il-komunitajiet ta' riċerka tal-baħar u dawk marittimi li jestendu lil hinn mis-setturi speċifiċi. Integrazzjoni iktar effettiva u l-amalgamazzjoni tal-għerf u r-riżorsi, flimkien ma' kollaborazzjoni sostenibbli bi sħab li tifrex fuq medda twila ta' żmien, għandhom jiffurmaw il-bażi ta' definizzjoni konġunta tal-ħtiġijiet u l-prijoritajiet tar-riċerka. Għalhekk, l-Istrateġija tistipula: 1. li tindirizza l-kumplessità tas-sistema u l-interazzjonijiet permezz ta' integrazzjoni msaħħa tal-għerf u r-riċerka. Hija se tara li tgħaqqad il-marġini tradizzjonali bejn ix-xjenza u t-tfassil tal-politika, ix-xjenza u t-teknoloġija, id-dixxiplini xjentifiċi u s-setturi industrijali. Għandhom jiġu definiti mezzi ta' promozzjoni tal-eċċellenza, kif ukoll riċerka u innovazzjoni multidixxiplinarji u multisettorjali; 2. li tipproduċi forom ġodda ta' governanza fir-riċerka li għandhom ifittxu l-kunsens fost il-partijiet kollha kkonċernati u jistabbilixxu djalogu kontinwu bejn ix-xjenzati, dawk li jfasslu l-politika, l-industrijalisti u r-rappreżentanti mis-soċjetà. Il-governanza se ssostni lilha nnfisha permezz tal-ħames prinċipji ewlenin ta' kondotta tal-Proċess ta' Ljubljana. Ir-rwol tal-Kummissjoni Ewropea fl-implimentazzjoni ta' din l-istrateġija huwa: - li tagħmel użu sħiħ tal-istrumenti tal-Komunità, inkluż is-Seba' Programm ta' Qafas tar-Riċerka, bħala influwenza għall-kisba tal-għanijiet tal-istrateġija; - li tiffaċilita metodu kkoordinat bejn l-Istati Membri li qed jikkontribwixxu għall-għanijiet tal-istrateġija; - li tissorvelja l-implimentazzjoni u l-aġġustament tal-istrateġija, f'kollaborazzjoni bi sħab mal-Istati Membri u l-komunitajiet xjentifiċi tal-baħar u dawk marittimi. Se jittieħdu azzjonijiet mill-Kummissjoni Ewropea f'kollaborazzjoni bi sħab mal-Istati Membri, ma' Pajjiżi Terzi u l-partijiet interessati ta' riċerka tal-baħar u dawk marittimi. 3. L-INDIRIZZAR TAL-KUMPESSITÀ TAS-SISTEMA L-ittrattar tal-aspetti li ġejjin se jkun essenzjali biex tiġi indirizzata l-kumpessità tas-sistema: - Il-bini tal-kapaċitajiet : jitħeġġeġ l-iżvilupp ta' mezzi ġodda biex jinkisbu għanijiet aktar ambizzjużi fir-riċerka. Bosta infrastrutturi huma qodma; infrastrutturi speċjalizzati huma għaljin. Jinħtieġu ħiliet ġodda u inizjattivi edukattivi biex jiġbdu professjonisti ġodda u jindirizzaw in-natura interdixxiplinarja tar-riċerka. - L-integrazzjoni bejn dixxiplina stabbilita u oħra tar-riċerka tal-baħar u dik marittima. Dan l-aspett se jfittex integrazzjoni aktar mill-qrib ta' għerf u ta' termini ta' riċerka permezz ta' stagħnar reċiproku u skambju tal-informazzjoni, sabiex issaħħaħ mill-ġdid l-eċċellenza fix-xjenza. Billi jippromwovu l-integrazzjoni trans-settorjali u jtejbu t-trasferiment tal-għerf, is-swieq eżistenti u dawk emerġenti f'oqsma bħalma huma t-teknoloġija blu, l-enerġija, l-akwakultura u s-sikurezza se jkun lesti li jduru għall-innovazzjoni bbażata fuq l-għerf filwaqt li jinkisbu s-sostenibilità tal-attivitajiet marittimi, l-impjiegi l-ġodda u jipprovdu prodotti u proċessi aħjar. - Is-sinerġiji ma' Stati Membri, reġjuni u setturi tal-industrija u bejniethom. Il-finanzjament tar-riċerka tal-Komunità jirrappreżenta ammont żgħir biss tar-riżorsi pubbliċi ta' RTŻ. L-ikbar parti tal-finanjzament pubbliku għar-riċerka fl-Ewropa tintnefaq permezz ta' programmi nazzjonali u reġjonali. Minkejja dan, l-isforz tar-riċerka tal-UE għadu lura mill-mira stipulata mill-Aġenda ta' Liżbona li skontha l-Istati Membri qablu li jiddedikaw 3 % tal-PGD tagħhom għar-Riċerka u l-Iżvilupp[11]. Għalhekk huwa kruċjali li l-Istati Membri u r-reġjuni jużaw l-istrumenti tal-Komunità Ewropea bħalma huma l-Programm tal-Qafas tar-Riċerka, il-Fond tal-Politika tal-Koeżjoni u l-Programm tal-Qafas tal-Kompetittivà u l-Innovazzjoni biex isaħħu mill-ġdid l-investimenti pubbliċi u privati. Id-dimensjoni internazzjonali tal-Politika Marittima tal-UE hija konsiderazzjoni importanti li tolqot dawn it-tliet linji ta' azzjoni. Il-fatt huwa li l-ibħra u l-oċeani li jdawru l-Unjoni Ewropea u r-reġjuni l-aktar imbiegħda tagħha huma maqsumin ma' pajjiżi terzi. Il-kooperazzjoni xjentifika internazzjonali hija vettura b'saħħitha għall-ġestjoni kkoordinata u integrata ta' attivitajiet marittimi f'ibħra komuni. Benefiċċji oħra tad-dimensjoni internazzjonali se jitnisslu mill-opportunità li jirfdu minn għerf u ħiliet ta' stagħnar reċiproku sabiex jiġu indirizzati sfidi komuni u tintlaħaq massa kritika, li għal ċerti kategoriji ta' riċerka ma tkunx possibbli fil-livell Ewropew waħdu. Fis-subdiviżjonijiet li ġejjin, se jiġu ppreżentati aspetti differenti b'referenza għall-ambitu tagħhom. Imbagħad se jiġu kklassifikati f'attivitajiet speċifiċi li għandhom jiġu implimentati fis-snin li ġejjin. Dawn l-attivitajiet se jitwettqu f'kollaborazzjoni bi sħab li tinvolvi l-operaturi differenti fil-komunitajiet tal-baħar u dawk marittimi u l-Kummissjoni, fl-ispirtu taż-ŻER. 3.1. Il-bini tal-kapaċitajiet L-ambitu - Il-bini ta' infrastruttura ġdida ta' riċerka u osservazzjoni; - Il-promozzjoni ta' ħiliet ta' riċerka u kapaċitajiet ta' innovazzjoni ġodda u interdixxiplinarji; - L-iżvilupp ta' mudelli ġodda għall-edukazzjoni ogħla fil-qasam tal-baħar jew dak marittimu (pereżempju permezz ta' Komunitajiet iddedikati ta' Għerf u Innovazzjoni fl-Istitut Ewropew ta' Innovazzjoni u Teknoloġija, IIT); - L-esplorazzjoni ta' skemi ġodda ta' finanzjament li jgħaqqdu sorsi varji ta' investiment. Biex tibqa' fuq quddiem nett tal-avvanzi fir-riċerka marittima,l-Ewropa trid tidentifika l-mezzi li bihom tista' ssaħħaħ il-kapaċità tagħha li twettaq ir-riċerka. Il-kapaċitajiet ta' riċerka jinvolvu skemi innovattivi ta' finanzjament, infrastrutturi ġodda ta' riċerka u trawwim ta' ġenerazzjoni ġdida ta' riċerkaturi u inġiniera. Il-Forum Ewropew ta' Strateġija dwar l-Infrastrutturi ta' Riċerka (FESIR) identifika lista ta' infrastrutturi marini ta' riċerka ta' importanza kritika, li tagħti bażi tajba għad-definizzjoni tal-prijoritajiet f'dan il-qasam. Għandhom isiru sforzi wkoll sabiex jiġi promoss il-bini tal-kapaċitajiet tal-bniedem sabiex il-karrieri tar-riċerka u l-mobilità tar-riċerkaturi jsiru aktar attraenti. Riċerkaturi u staff ta' sostenn xierqa ta' ħiliet sinifikanti jinħtieġu sabiex jappoġġjaw l-iżviluppi ekonomiċi u ambjentali fis-setturi tal-baħar u dawk marittimi. L-istrateġija se tħeġġeġ skambju tal-istaff fi ħdan l-industrija u r-riċerka u bejniethom, flimkien mal-integrazzjoni rapida ta' progress fl-għerf fi skemi ta' edukazzjoni u tagħlim li jissokta matul il-ħajja. L-għerf għandu jitpartat bejn organizzazzjonijiet ta' riċerka u istituzzjonijiet ta' edukazzjoni ogħla. Għandhom jitqiesu wkoll l-attivitajiet tal-Istitut Ewropew ta' Teknoloġija (IET) li għadu kemm tnieda u l-Komunitajiet tiegħu ta' Għerf u Innovazzjoni. L-azzjonijiet li għandhom jiġu implimentati 1. L-iżvilupp ta' appoġġ sostenibbli għall-infrastrutturi ta' riċerka speċjalizzati pan-Ewropej[12] obbligati li jilqgħu sfidi u opportunitajiet identifikati, inklużi dawk proposti permezz tal-Pjan ta' rotta tal-FESIR u Inizjattivi ta' Infrastrutturi Integrati (I3) tal-FP7; 2. Id-definizzjoni fil-livell Ewropew ta' rekwiżiti tal-investiment (inklużi l-ispejjeż ta' manutenzjoni) għal infrastrutturi meħtieġa għall-appoġġ ta' riċerka pan-Ewropea u internazzjonali tal-baħar u dik marina (pereżempju jintużaw fondi tal-Politika ta' Koeżjoni biex jiġu kkofinanzjati). 3. L-iżvilupp ta' ħiliet adattati ġodda u interdixxiplinarji, kapaċitajiet ta' edukazzjoni u innovazzjoni għar-reazzjoni għax-xejriet u r-rekwiżiti soċjoekonomiċi u kulturali attwali; 4. Il-ħarsa lejn użu aktar effiċjenti ta' riżorsi attwali u ġodda umani u finanzjarji. Dawn jistgħu jinbnew fuq skemi eżistenti fil-livell Ewropew, nazzjonali u reġjonali (pereżempju, l-użu ta' Linjigwida ta' Għajnuna Statali dwar l-impjieg, l-edukazzjoni u t-taħriġ, l-opportunitajiet offruti mill-fondi tal-Politika tal-Koeżjoni kemm għar-riżorsi umani kif ukoll għall-appoġġ ta' RTŻ lill-SMEs, l-opportunitajiet offruti mill-programm Leonardo da Vinci dwar l-edukazzjoni u t-taħriġ, il-Programmi ta' Qafas ta' Riċerka, il-Programm tal-Qafas tal-Kompetittività u l-Innovazzjoni (PKI), eċċ. Fl-2009 l-Kummissjoni se tippromwovi bosta attivitajiet għal dawn l-iskopijiet, b'mod partikolari, l-iżvilupp ta' appoġġ sostenibbli għall-infrastruttura speċjalizzata pan-Ewropea ta' riċerka u għall-iffaċilitar tat-tfassil ta' ħtiġijiet ta' struttura reġjonali ta' riċerka li tikkomplementa l-Pjan ta' rotta tal-FESIR u l-Inizjattivi Integrati tal-Infrastrutturi. Hija se timmotiva wkoll l-Istati Membri u r-reġjuni biex jużaw il-fondi disponibbli tal-Komunità għal dawn l-iskopijiet u biex jadottaw strateġija kkoordinata għal mudell ġdid għall-edukazzjoni u biex jiżviluppaw politika tal-infrastruttura tal-baħar li tappoġġja l-eċċellenza fl-Ewropa, u b'hekk jiggarantixxu aċċess għax-xjenzati minn Stati Membri żgħar u ġodda li ma għandhomx infrastrutturi ta' riċerka. 3.2. L-integrazzjoni L-ambitu - L-identifikazzjoni ta' għanijiet interdixxiplinarji ta' riċerka minn madwar oqsma ta' investigazzjoni tradizzjonalment awtosuffiċjenti: pereżempju l-bidla fil-klima, it-trasport, l-enerġija, il-bijoteknoloġija, l-ambjent u l-ikel, kif ukoll il-promozzjoni ta' strateġiji interdixxiplinarji; - Il-previżjoni ta' integrazzjoni aktar mill-qrib u użu aktar effiċjenti tad-databases tal-baħar; - Il-perfezzjonament tal-użu tal-infrastrutturi attwali ta' riċerka; - It-tisħiħ ta' raggruppamenti reġjonali li jdumu fiż-żmien; - It-trawwim tat-trasferiment tal-għerf u t-teknoloġija . Ir-riċerka tal-baħar u dik marittima tmiss dixxiplini xjentifiċi u teknoloġiċi differenti. L-integrazzjoni hija meħtieġa sabiex twaqqaf strateġija interdixxiplinarja . Din il-komunikazzjoni identifikat rotot ewlenin ta' riċerka fejn tinħtieġ strateġija interdixxiplinarji. Dawn huma ppreżentati fil- Kaxxa 2 . Waqt li jiġu indirizzati dawn il-kwistjonijiet trasversali ta' riċerka, se tingħata attenzjoni partikolari għall-integrazzjoni tar-riċerka soċjoekonomika u l-impatt tal-alternattivi ta' ġestjoni. Ix-xjenza tal-baħar ta' klassi mondjali tirrikjedi infrastrutturi ta' riċerka speċjalizzati u sofistikati, li huma għaljin. Illum, bosta infrastrutturi jitħaddmu b'mod li jqisu l-prijoritajiet nazzjonali. Sabiex jiġi perfezzjonat l-użu tagħhom se jkun essenzjali li jinbnew relazzjonijiet fit-tul u komplementari bejn id-detenturi tal-infrastrutturi bbażati fuq pjanijiet konġunti għal investimenti futuri u standardizzazzjoni fil-metodoloġiji tal-kejl, l-osservazzjoni u r-rappurtar. F'numru ta' reġjuni kostali atl-UE, ir-raggruppamenti marittimi trawmu, bl-appoġġ ta' strumenti finanzjarji varji fil-livell Komunitarju, nazzjonali u reġjonali. Dawn ir-raggruppamenti jistgħu jipprovdu konċentrazzjoni għad-diskussjoni ta' ħtiġijiet ta' riċerka marittima u azzjonijiet miftiehma li jiġu implimentati u integrati fil-livell reġjonali. L-azzjonijiet li għandhom jiġu implimentati 5. L-iżvilupp ta' integrazzjoni interdixxiplinarja bejn l-isferi varji ta' RTŻ tal-baħar u dik marittima. 6. Il-promozzjoni tal-integrazzjoni fl-użu tad-detenturi tal-infrastruttura tar-riċerka marittima Ewropea, b'enfasi fuq l-armonizzazzjoni tal-proċeduri. 7. Jinstabu mekkaniżmi għall-appoġġ u l-ġestjoni sostenibbli ta' dejta dwar il-baħar, inkluż it-tfassil tal-ilmijiet navigabbli Ewropej u l-integrazzjoni tas-sistemi marittimi ta' sorveljanza. 8. Fil-livell reġjonali, il-bini fuq raggruppamenti marittimi eżistenti appoġġjat fil-qafas tal-inizjattiva "Reġjuni ta' Għerf", li jfassal opportunitajiet eżistenti fl-2009 u jistimula raggruppament li jdum fiż-żmien u li jaqa' taħt il-Politika Reġjonali tal-Komunità. 9. F'kollaborazzjoni mill-qrib bi sħab mas-servizzi tal-Komunità, bl-użu tal-inizjattiva Reġjuni għall-Bidla Ekonomika[13] tal-Politika ta' Koeżjoni, biex jiżviluppa aktar l-attivitajiet reġjonali f'dan il-qasam. 10. F'kollaborazzjoni bi sħab mal-partijiet interessati tal-baħar u dawk maritttimi, il-forniment ta' miżuri ta' sostenn li jippermettu l-ispezzjoni tal-għarfien espert tat-teknoloġija tal-baħar u dik marittima għall-promozzjoni ta' trasferiment rapidu fil-livell tal-UE. B'mod partikolari fl-2009-2010 l-Kummissjoni se tniedi Sejħiet Konġunti interdixxiplinarji taħt l-umbrella tal-FP7 dwar suġġetti ewlenin ta' riċerka kif elenkati fil-Kaxxa 2. F'kollaborazzjoni bi sħab mal-Istati Membri u mal-Komunità xjentifika tal-baħar, hija se tippreżenta alternattivi għall-involviment tal-iżvilupp fil-livell Ewropew ta' infrastrutturi kritiċi ta' riċerka tal-baħar, kif ukoll għall-ipperfezzjonar tal-użu tagħhom. Il-Kummissjoni se tikkoordina t-tnedija ta' netwerk Ewropew ta' osservazjoni u dejta tal-baħar (EMODNet)[14] fl-2009 integrat ma' GEOSS[15] u GMES[16]. Hija se tfittex ukoll li tagħmel użu mir-"Reġjuni tal-inizjattiva tal-għerf" biex tippromwovi raggruppamenti reġjonali marittimi kif ukoll sinerġija bejn ir-riċerka reġjonali marittima u l-istrateġiji tal-innovazzjoni. Se tingħata wkoll attenzjoni partikolari għall-Programm ta' Innovazzjoni tal-Komunità (PIK) bil-ħsieb li tingħata spinta lill-innovazzjoni ekoloġika u biex l-għarfien espert tat-teknoloġija tal-baħar u dik marittima jiġi trasferit fil-livell tal-UE. Fl-aħħarnett, il-Kummissjoni se tiżgura li l-istrumenti tal-FP7 jikkontribwixxu għall-kapaċità ta' riċerka u innovazzjoni fl-industriji lokali. Il-Kaxxa 2 – Lista ta' suġġetti ewlenin ta' riċerka li jirrikjedu strateġija interdixxiplinarja It-tibdil fil-klima u l-oċeani Neħtieġu żvelar imtejjeb u valutazzjoni aqwa tal-impatti fuq il-bidla fil-klima fuq l-oċeani u ż-żoni tal-kosta. Alternattivi għad-dgħajfien tal-impatt tal-bidla fil-klima jew biex isir l-aqwa użu minnu, huma importanti wkoll, hekk kif inhuma wkoll ir-riskji u l-opportunitajiet fir-rigward ral-Oċean tal-Artiku. L-impatt tal-attivitajiet umani fuq l-ekosistemi tal-kosta u dawk tal-baħar u l-ġestjoni tagħhom L-ekosistemi tal-kosta u dawk tal-baħar huma affetwati bl-attivitajiet ta' fuq l-art kif ukoll dawk marittimi. Fehma aqwa u dgħajfien tal-effetti kumulattivi ta' dawn l-attivitajiet permezz ta' teknoloġiji ekoloġikament aktar efffiċjenti huma kruċjali. Strateġija tal-ekosistema għall-ġestjoni tar-riżorsi u l-ippjanar tal-ispazju Strateġija integrata tal-ekosistema għall-ġestjoni tar-riżorsi tal-baħar, kif ukoll għerf għall-iżvilupp tal-alternattivi ta' ppjanar tal-ispazju tal-kosta u dak tal-baħar għandu jipperfezzjona l-ġestjoni tal-attivitajiet tal-baħar u dawk marittimi u l-iżvilupp sostenibbli tagħhom. Il-bijodiversità u l-bijoteknoloġija tal-baħar L-ambjent tal-baħar jospita parti konsiderevoli tal-bijodiversità fid-dinja. Neħtieġu aktar għerf dwar ir-rwol ta' tħaddim, l-evoluzzjoni, il-protezzjoni u l-esplojtazzjoni tal-bijodiversità tal-baħar, u din ta' l-aħħar tinkludi l-bijoteknoloġija u l-prospetti bijoloġiċi. Il-marġini kontinentali u l-baħar fond Fehma aqwa tas-sedimenti fil-marġini kontinentali u l-ibħra fondi, l-imġiba tal-idrat tal-gass, ekosistemi tal-baħar fond u teknoloġiji meħtieġa għat-titjib tal-osservazzjoni tal-baħar fond. L-oċeanografija operattiva u t-teknoloġija tal-baħar Mhemm l-ebda ħtieġa għal avvanz ulterjuri fl-iżvilupp ta' servizzi ċentrali tal-baħar fi ħdan il-GMES, bil-ħsieb ta' titjib tat-tbassir dwar l-istat tal-baħar u d-dinamiċi, stimi tar-riskji bħalma huma invażjonijiet tal-alka jew impatt tat-tniġġiż u appoġġ għal kwistjonijiet ta' sikurezza marittima. L-esplojtazzjoni tar-riżorsi li jiġġeddu tal-enerġija tal-baħar L-oċean huwa għajn enormi ta' enerġija u l-proċessi tal-baħar li jistgħu jintużaw biex jipproduċu l-enerġija huma numerużi. Neħtieġu aktar għerf dwar kif nużaw il-potenzjal tar-riħ 'il barra mix-xtut, il-kurrenti tal-oċeani, il-movimenti tal-mewġ u dawk tal-marea. 3.3. Is-sinerġiji L-Ambitu - Il-promozzjoni tas-sinerġiji fil-livell nazzjonali u reġjonali; - L-immobilizzar ta' finanzjament suffiċjenti, kostanti tal-UE, dak nazzjonali u dak reġjonali għar-riċerka f'mod aktar ikkoordinat, biex jilħaq massa kritika biex jindirizza sfidi trasversali ewlenin tar-riċerka tal-baħar; - L-attrazzjoni ta' aktar investimenti privati, inter alia permezz tal-attivitajiet tal-Pjattaformi Ewropej tat-Teknoloġija u inizjattivi konġunti oħra diretti mill-industrija. Huwa kruċjali li l-finanzjament tar-riċerka tal-baħar u dik marittima li jaqa' taħt l-FP7 jintuża bħala influwenza biex jippromwovi s-sinerġiji bejn l-isforzi tar-riċerka tal-Istati Membri u, fejn jeħtieġ, jilħaq massa kritika biex jindirizza sfidi trasversali ewlenin tar-riċerka tal-baħar. Il-Programm ta' Qafas ta' RTŻ tal-Komunità jista' jiffaċilita dan il-proċess permezz tal-iskemi varji tiegħu ta' finanzjament[17]. Netwerks ta' Eċċellenza[18] ifittxu li jistabbilixxu effett ta' konfigurazzjoni li jdum fiż-żmien fil-ħiliet, l-għerf u l-infrastrutturi. Azzjonijiet ta' koordinazzjoni jappoġġjaw il-komunitajiet ta' riċerka sabiex jidentifikaw lakuni u jiddefinixxu prijoritajiet komuni għar-riċerka futura. L-iskemi ERA-NET[19] jippermettu lill-organizzazzjonijiet ta' finanzjament ta' riċerka nazzjonali sabiex jikkoordinaw l-isforzi tagħhom u jindirizzaw sfidi komuni. Huma jistgħu jwasslu għal ERA-NET+, li jappoġġja Stati Membri biex jistabbilixxu u jiffinanzjaw sejħiet konġunti, bħala pass preliminari lejn l-implimentazzjoni tal-Artikolu 169 tat-Trattat. Min-naħa l-oħra, il-Pjattaformi Ewropej tat-Teknoloġija[20] ġew introdotti biex jiksbu kunsens dwar politiki u prijoritajiet ta' riċerka fi ħdan is-settur industrijali. Viżjoni komuni għall-futur hija elaborata u segwita b'Aġenda ta' Riċerka Strateġika li l-membri ntrabtu li jimplimentaw. Dawn l-opportunitajiet kollha għall-kisba ta' sinerġija se jiġu esplojtati fl-istrateġija. L-azzjonijiet li għandhom jiġu implimentati 11. L-iżvilupp tal-kisbiet tal-iskemi attwali ERA-NET sabiex jiġu proposti skemi ta' riċerka transnazzjonali; 12. L-iffaċilitar tal-amalgamazzjoni tal-finanzjament pubbliku nazzjonali permezz ta' ERA-NET+; 13. Jittieħdu passi preliminari lejn l-implimentazzjoni tal-Artikolu 169 tat-Trattat billi jiġu żviluppati l-inizjattivi li għaddejjin bħalissa; 14. Il-koordinazzjoni ma' skemi oħra tal-Komunità u dawk Ewropej għal finanzjament tar-riċerka (Programm ta' Inizjattiva Komunitarja (PIK), il-fondi tal-Politika tal-Koeżjoni, EUREKA, COST); 15. Definizzjoni u implimentazzjoni tal-ipprogrammar konġunt. Il-Kummissjoni se tagħmel proposti partikolarment konkreti fl-2008-2010 għall-integrazzjoni tal-ERA-NET attwali. Fejn dan ikun ġustifikat u appoġġjat mill-Istati Membri kkonċernati, il-Kummissjoni se tqis il-possibilità ta' appoġġ tal-Artikolu 169 għall-programmi ta' riċerka tal-baħar u fuq firxa twila ta' żmien se tipproponi programmar konġunt, skont il-prinċipji u l-mekkaniżmi stipulati fil-Komunikazzjoni tal-Kummissjoni relatata[21]. 4. FOROM ġODDA TA' GOVERNANZA FIR-RIċERKA L-istrateġija tirrikjedi t-tfassil ta' qafas effettiv u innovattiv ta' governanza ta' riċerka li jinvolvi xjenzati, persuni li jfasslu l-politika u l-pubbliku, sabiex jikseb fehma komuni u teħid ta' deċiżjonijiet informati bbażati fuq għerf xjentifiku sod. Fid-dawl tan-natura globali tal-isfidi u t-trasparenza taż-ŻER għall-kolloboraturi tagħha bi sħab f'reġjuni oħra tad-dinja[22], id-dimensjoni internazzjonali se jkollha rwol importanti f'dan il-qafas. Kemm ir-riċerka tal-baħar u dik marittima kif ukoll il-komunitajiet teknoloġiċi esprimew il-ħtieġa li jissaħħa id-djalogu bejniethom sabiex jiġi żgurat tqassim ċar tar-rwoli u r-responsabilitajiet bejn l-Unjoni Ewropea, l-awtoritajiet pubbliċi nazzjonali u intrapriżi privati. Mudell rigoruż tal-governanza, mibni fuq kollaborazzjoni bi sħab li hija b'saħħitha u li tifrex fit-tul, huwa essenzjali. Dan se jiffaċilita l-proċess ta' integrazzjoni bejn ix-xjenza tal-baħar u dik marittima. Il-mudell propost ta' governanza huwa mistenni li: - Jikseb kunsens fost il-partijiet interessati tal-baħar u dawk marittimi dwar kwistjonijiet strateġiċi tal-baħar u marittimi fil-livelli pan-Ewropej u reġjonali; - Jistimula kooperazzjoni interdixxiplinarja u jiġġenera għerf xjentifiku integrat dwar kwistjonijiet tal-baħar u dawk marittimi u jxandar ir-riżultati tar-riċerka u l-għerf; - Jippromwovi skambji bejn ix-xjenza tal-baħar u l-industriji marittimi u dawk tal-baħar, bħala mod kif jiġu identifikati l-interess komuni u l-kooperazzjoni potenzjali bejn iż-żewġ naħat; - Jesplora modi u mezzi dwar il-mod kif ix-xjenzati jistgħu jiġu involuti fl-esplojtazzjoni kummerċjali tar-riżultati mnissla mir-riċerka tagħhom; - Irawwem djalogu kkonċentrat bejn il-komunità xjentifika u dawk li jfasslu l-politika, jipproduċi konsistenza aqwa bejn l-għanijiet tar-reiċerka u l-miri tal-politika, u jiddirieġi s-sejbiet tar-riċerka lejn il-politiki; - Isaħħaħ il-kollaborazzjonijiet bi sħab mal-pajjiżi terzi, b'mod partikolari ma' dawk li l-Ewropa taqsam il-baċini tal-baħar sabiex isostni ġestjoni sostenibbli ta' dawn iż-żoni komuni. Il-Kummissjoni qiegħda tipproponi t-tnedija ta' mudell ġdid ta' governanza għar-riċerka li għandu jieħu l-għamla ta' "Forum" li jlaqqa' flimkien "kollaborazzjoni bi sħab li tifrex fit-tul", li tinvolvi netwerks eżistenti u l-kollaboraturi sħab ewlenin kollha fir-riċerka tal-baħar u dik marittima u s-setturi industrijali, li għandha: - Taġġorna l-prijoritajiet ta' riċerkaq fuq bażi kontinwa, tidentifika lakuni, f'konsultazzjoni mal-partijiet interessati, l-Istati Membri u l-istituzzjonijiet tal-Unjoni Ewropea, u twassal parir strateġiku. - Timplimenta l-prijoritajiet tar-riċerka, filwaqt li tingħata attenzjoni speċjali għal forom ġodda ta' kooperazzjoni, skemi ta' sejbiet innovattivi, tixrid u esplojtazzjoni tar-riżultati tar-riċerka; - Tiżviluppa funzjoni ta' previżjoni li tifrex fuq terminu medju ta' żmien. L-imsieħba f'kollaborazzjoni bi sħab se jkunu wkoll mistednin biex jagħmlu proposti għat-tisħiħ tal-kooperazzjoni ma' pajjiżi terzi biex tissaħħaħ il-parteċipazzjoni fi programmi internazzjonali ta' riċerka fuq skala kbira. Għandha tingħata attenzjoni partikolari għar-riċerka fl-"oċean blu" lil hinn mill-ġurisdizzjonijiet nazzjonali u r-riċerka tal-baħar fond. Għandha tiġi promossa wkoll il-kooperazzjoni mal-pajjiżi ġirien tal-UE sabiex tiddefinixxi strateġiji ta' riċerka marittima reġjonali. Sabiex tikkonsolida l-proċess ta' kollaborazzjoni bi sħab, il-Kummissjoni tipprevedi azzjonijiet fis-snin li ġejjin mmirati lejn netwerking fi ħdan il-komunitajiet ta' riċerka tal-baħar u dik marittima. Il-Kummissjoni għandha wkoll tagħmel l-aqwa użu tal-għodod u l-istrumenti kollha disponibbli biex tidentifika u tippromwovi l-kooperazzjoni internazzjonali ta' riċerka mal-ġirien u Pajjiżi Terzi oħra fl-oqsma tal-eċċellenza. Il-Politika Marittima tal-UE teħtieġ li tkun ibbażata fuq l-aqwa għerf xjentifiku possibbli tal-baħar u dak marittimu. Jeħtieġ li jiġi stabbilit l-iskambju regolari u reċiproku ta' reazzjoni bejn ix-xjenza tal-baħar u l-politika marittima. Għalhekk djalogu konġunt bejn il-komunità xjentifika u dawk li jfasslu l-politika marittima kif indikat fil-Komunikazzjoni dwar Politika Marittima Integrata tal-UE għandu jikkomplementa l-proċess ta' kollaborazzjoni bi sħab dwar riċerka msemmi hawn fuq. Il-Kummissjoni se tivvaluta fis-sena li ġejja l-kundizzjonijiet li fihom jista' jiġi stabbilit mekkaniżmu konsultattiv bħal dan. Barra minn dan, fir-rigward ral-Jum Marittimu tal-UE, il-Kummissjoni se tiffaċilita mill-2009 l-organizzazzjoni, fuq bażi regolari, ta' konferenza mal-partijiet interessati Ewropej ta' riċerka tal-baħar u dawk marittimi, filwaqt li tibni fuq l-appoġġ ta' grupp ta' personalitajiet eċċezzjonali. 5. IL-KONKLUżJONIJIET Il-Kummissjoni tistieden il-Kunsill u l-Parlament Ewropew biex jappoġġjaw l-Istateġija Ewropea ta' Riċerka għall-Ewropa, u b'mod partikolari: - biex jappoġġjaw il-mezzi u l-azzjonijiet proposti mfassla biex jindirizzaw il-kumplessità tas-sistema tal-oċeani u l-ibħra. - biex jappoġġjaw il-mekkaniżmu propost għal governanza tal-baħar u dik marittima; kif ukoll - jintrabtu li jimplimentaw l-azzjonijiet fi ħdan l-oqsma rispettivi tagħhom ta' responsabilità. Il-Kummissjoni se tissorvelja l-implimentazzjoni ta' din l-istrateġija u se tipprovdi rapporti perjodiċi dwar il-progress tagħha. L-ewwel rapport se jiġi ppreżentat mhux aktar tard mill-2012. [1] Il-Komunikazzjoni tal-Kummissjoni tat-13 ta' Diċembru 2005 dwar ir-reviżjoni tal-Istrateġija tal-Iżvilupp Sostenibbli - Pjattaforma għal azzjoni (COM(2005) 658 finali). [2] L-Istrateġija ta' Liżbona: http://ec.europa.eu/growthandjobs/index_en.htm . [3] Il-Komunikazzjoni mill-Kummissjoni - Lejn żona Ewropea ta' Riċerka (COM(2000) 6 finali). [4] Green Paper - Iż-Żona Ewropea tar-Riċerka: Perspettivi Ġodda (COM(2007) 161 finali). [5] Il-Konklużjonijiet tal-Kunsill dwar it-tnedija tal-"Proċess ta' Ljubljana" - lejn twettiq sħiħ taż-ŻER, adottati fit-30 ta' Mejju 2008. [6] Id-Dikjarazzjoni ta' Galway, 13-14 ta' Mejju 2004 - http://www.eurocean2004.com/pdf/galway_declaration.pdf. [7] Id-Dikjarazzjoni ta' Aberdeen, Ġunju 2007:http://ec.europa.eu/maritimeaffairs/pdf/Aberdeen_Declaration_final_2007.pdf. [8] Il-Komunikazzjoni mill-Kummissjoni – Politika Marittima Integrata għall-Unjoni Ewropea (COM(2007) 575 finali). [9] Id-Direttiva 2008/56/KE tal-Parlament Ewropew u tal-Kunsill li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Id-Direttiva Kwadru dwar l-Istrateġija Marina), ĠU L 164 tal-25 ta' Ġunju 2008. [10] Il-Pjan ta' Azzjoni SEC(2007) 1278 li jakkumpanja il-Komunikazzjoni dwar "Politika Marittima Integrata għall-Unjoni Ewropea" (COM(2007) 575), it-Taqsima 5, Nibnu Bażi ta' Informazzjoni u Innovazzjoni għall-Politika Marittima. [11] Il-Komunikazzjoni tal-Kummissjoni tal-11 ta' Settembru 2002 - Aktar Riċerka għall-Ewropa: Lejn 3 % tal-PGD (COM(2002) 499 finali). [12] Pereżempju, osservatorji tal-oċeani, bastimenti speċjalizzati ta' riċerka, teknoloġiji ta' taħt il-baħar, sistemi ta' osservazzjoni tas-satelliti jew in situ , monitoraġġ kostanti u faċilitajiet għal ġbir ta' dejta, databases u portali ta' informazzjoni, kompjuterizzazzjoni ta' prestazzjoni għolja, immudellar u faċilitajiet ibbażati fuq l-art. [13] COM(2006)675 http://ec.europa.eu/regional_policy/cooperation/interregional/ecochange/index_en.cfm. [14] It-Taqsima 3.3 tal-Pjan ta' Azzjoni SEC(2007) 1278 li jakkumpanja l-Komunikazzjoni dwar "Politika Marittima Integrata għall-Unjoni Ewropea" (COM(2007) 575) tipprevedi l-ħolqien ta' Netwerk Ewropew ta' Osservazzjoni u Dejta tal-Baħar. [15] Sistema tas-Sistemi tal-Osservazzjoni tad-Dinja Globali (Global Earth Observation System of Systems - GEOSS) - http://earthobservations.org/ . [16] Is-Sorveljanza Globali għall-Ambjent u s-Sikurezza (Global Monitoring for Environment and Security - GMES) - http://www.gmes.info/ . [17] Ara l-Green Paper Politika Marittima, Dokument tal-Kuntest Nru 8 dwar Riċerka Relatata mal-Baħar u l-Politika Marittima Ewropea Futura - http://ec.europa.eu/maritimeaffairs/suppdoc_en.html. [18] Pereżempju: MGE, MARBEF, EUROCEANS, VISIONS. [19] Pereżempju: MARINERA, MARIFISH, AMPERA, BONUS, ECORD, CIRCLE. [20] Ara l-Pjattaforma tat-Teknoloġija WaterBorneTP - http://www.waterborne-tp.org/. [21] "Lejn Programmar Konġunt fir-Riċerka", COM(2008) 468 [22] Pereżempju, minn mindu sar is-samit ta' Madrid fl-2002, is-samits tal-UE u l-Amerika Latina u l-Karibew (ALK) qed jappellaw għall-iżvilupp ta' Żona ta' Għerf UE-ALK.